Dragi učenici, danas ćemo se vratiti glagolima. Ostalo je još nekoliko glagolskih oblika koje moramo naučiti.

Već ste u nižim razredima naučili da postoji prošlo, sadašnje i buduće vrijeme. Naučili smo kojim se glagolskim oblicima izriče prošlo i sadašnje vrijeme, a danas ćemo naučiti kako se zove buduće vrijeme.

**Prepišite u svoje bilježnice sljedeći tekst. Nakon prepisivanja još jednom sve pročitajte i razmislite o tome je li vam sve jasno ili su vam potrebna dodatna objašnjenja.**

**Išao sam** baki. **Idem** baki. **Ići ću** baki.

**Igrao sam** nogomet. **Igram** nogomet. **Igrat ću** nogomet.

prošla radnja sadašnja radnja buduća radnja

PERFEKT PREZENT FUTUR PRVI

složeni oblik jednostavan oblik složeni oblik

**FUTUR PRVI** –glagolski oblik kojim se izriče buduća radnja

– složeni glagolski oblik

ići + ću

infinitiv nenaglašeni prezent

pomoćnoga glag. htjeti

(*ću*, *ćeš*, *će*, *ćemo*, *ćete*, *će*)

ja ću ići – ići ću ja ću igrati – igrat ću

ti ćeš ići – ići ćeš ti ćeš igrati – igrat ćeš

on će ići – ići će on će igrati – igrat će

mi ćemo ići – ići ćemo mi ćemo igrati – igrat ćemo

vi ćete ići – ići ćete vi ćete igrati – igrat ćete

oni će ići – ići će oni će igrati – igrat će

– ako je infinitiv na *-ti* na prvom mjestu – piše se u krnjem obliku

bez završnoga *-i* (igrat ću, čitat ću, pisat ću)

– ako je infinitiv na *-ti* na drugom mjestu – piše se puni oblik, sa završnim *-i* (ja ću

igrati, čitati, pisati)

– pomoćni glagoli: ja ću biti – bit ću

ja ću htjeti – htjet ću

**Oblikovanje upitnih i niječnih rečenica:**

Igrat ću se s prijateljima. upitne rečenice: Hoću li se igrati s prijateljima?

Zajedno ćemo učiti za test. Hoćemo li zajedno učiti za test?

niječne rečenice: Neću se igrati s prijateljima. Nećemo zajedno učiti za test.

**Sada kad ste prepisali sve u svoje bilježnice, pokušajte riješiti jedan zadatak.**

**Prepiši iz teksta glagole u futuru prvom.**

Brezovo stabalce strepilo je pred naletom jeseni. Bojalo se studenih

vjetrova koji će mu otkinuti lišće. Bojalo se da će s lišćem i ono uvenuti

i da će ga vjetar odnijeti.

Jesen joj reče: „Ja sam jesen i nisam strašna! Sad sam još slatka,

darežljiva plodovima i zlatna. Poslije ću se promijeniti u kišnu i tužnu.

Ali tebi ću ostaviti jedan listić na grani. Imat ćeš ga kao zlatan broš.“

(prema tekstu *Zlatan broš* N. Iveljić)

**Točne odgovore dobit ćete sutra.**

Nakon što ste proučili futur prvi i prepisali sve u svoje bilježnice, u *Teamsu* umjesto lajkanja na moju poruku napišite odgovore na sljedeća dva pitanja:

1. Što mi je jasno o futuru prvom?

2. Što mi nije jasno o futuru prvom?